Document ID: 32012R1221

REGULAMENTUL DE PUNERE ÎN APLICARE (UE) NR. 1221/2012 AL COMISIEI
din 12 decembrie 2012
de modificare a Regulamentului (CE) nr. 684/2009 în ceea ce privește datele care trebuie transmise în cadrul procedurii informatizate pentru deplasarea produselor accizabile în regim suspensiv de accize
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2008/118/CE a Consiliului din 16 decembrie 2008 privind regimul general al accizelor și de abrogare a Directivei 92/12/CEE (1), în special articolul 29 alineatul (1),
întrucât:
(1)
În cazul în care, în conformitate cu anexa I la Regulamentul (CE) nr. 684/2009 al Comisiei (2), un câmp în proiectul de document administrativ electronic nu poate fi completat decât cu un număr TVA, lungimea maximă a câmpului trebuie să corespundă cu lungimea maximă a câmpului numerelor TVA emise de statele membre.
(2)
Instalațiile de transport fixe nu au întotdeauna un cod unic de identificare și, prin urmare, cerința prevăzută în anexa I de a identifica unitatea de transport utilizată folosind codul unic de identificare trebuie să se aplice numai în cazurile în care există respectivul mijloc de identificare.
(3)
Structura tabelelor 1, 2 și 5 din anexa I la Regulamentul (CE) nr. 684/2009 trebuie modificată pentru a ține seama de faptul că unele dintre grupurile de date pe care le conțin pot necesita mai mult de o intrare.
(4)
Codurile țărilor terțe aplicate elementului de date Țara terță de origine din subgrupul de date VIN din anexa I tabelul I trebuie să excludă codurile prevăzute în lista codurilor statelor membre din anexa II și trebuie să excludă, de asemenea, „GR”, codul pentru Grecia utilizat în ISO 3166. Prin urmare, anexa I trebuie modificată în consecință.
(5)
Lista codurilor modurilor de transport din anexa II la Regulamentul (CE) nr. 684/2009 include un cod pentru alte moduri de transport decât cele specificate în restul listei. Atunci când se utilizează codul pentru alte moduri de transport, este necesar să se adauge o descriere textuală a respectivului mod de transport. Anexa I trebuie modificată în consecință.
(6)
În vederea identificării schimbărilor destinației sau a operațiunilor de divizare care au avut loc în cursul deplasării unor produse accizabile în regim suspensiv de accize în sensul articolelor 5 și 6 din Regulamentul (CE) nr. 684/2009, numărul secvențial al fiecărei astfel de operațiuni trebuie adăugat în documentul administrativ electronic. Prin urmare, tabelul 4 din anexa I trebuie modificat în consecință.
(7)
Mesajul privind operațiunea de divizare prevăzut în tabelul 5 din anexa I la Regulamentul (CE) nr. 684/2009 trebuie să indice în ce stat membru are loc operațiunea de divizare. Prin urmare, tabelul respectiv trebuie restructurat pentru a conține un grup de date suplimentar care să prezinte aceste informații.
(8)
Lista codurilor pentru motivele insatisfacției din tabelul 6 din anexa I la Regulamentul (CE) nr. 684/2009 include codul numărul 6 „Unul sau mai multe corpuri de date cu coduri incorecte”, însă acest cod nu oferă un motiv specific pentru valorile incorecte, prin urmare nu furnizează informații care nu au fost deja prezentate. În consecință, acesta trebuie eliminat.
(9)
Articolul 19 alineatul (3) din Directiva 2008/118/CE permite statelor membre să acorde unei persoane o autorizație temporară de a acționa în calitate de destinatar înregistrat. Autorizația poate preciza cantitatea maximă autorizată pentru fiecare categorie de produs accizat care poate fi primită. Trebuie să existe posibilitatea de a indica dacă un lot a depășit cantitatea maximă. Prin urmare, lista codurilor pentru motivele insatisfacției din tabelul 6 din anexa I la Regulamentul (CE) nr. 684/2009 trebuie modificată în vederea adăugării unui nou cod în acest scop.
(10)
Pentru numărul de referință al biroului vamal care trebui indicat în documentul administrativ electronic, trebuie utilizate codurile țărilor formate din două litere prevăzute de standardul ISO 3166. Anexa II trebuie modificată în consecință.
(11)
Trebuie să existe posibilitatea de a înregistra într-un proiect de document administrativ electronic utilizarea unei instalații de transport fixe ca unitate de transport pentru produse accizabile. Prin urmare, lista codurilor pentru unitățile de transport din tabelul 6 din anexa II la Regulamentul (CE) nr. 684/2009 trebuie modificată în scopul adăugării unui nou element.
(12)
În temeiul Deciziei de punere în aplicare 2012/209/UE a Comisiei din 20 aprilie 2012 privind aplicarea dispozițiilor în materie de controale și circulație din Directiva 2008/118/CE a Consiliului în cazul anumitor aditivi, în conformitate cu articolul 20 alineatul (2) din Directiva 2003/96/CE a Consiliului (3), anumite produse destinate a fi utilizate ca aditivi pentru carburanți fac obiectul dispozițiilor Directivei 2008/118/CE în materie de control și circulație. Lista codurilor pentru produsele accizabile din anexa II la Regulamentul (CE) nr. 684/2009 trebuie modificată pentru a include un nou cod pentru produse accizabile corespunzător produselor sus-menționate.
(13)
Prin urmare, Regulamentul (CE) nr. 684/2009 trebuie modificat în consecință.
(14)
Modificarea listei codurilor pentru produsele accizabile din anexa II la Regulamentul (CE) nr. 684/2009 trebuie să se aplice de la data la care, în conformitate cu Decizia de punere în aplicare nr. 2012/209/UE, anumite produse destinate a fi utilizate ca aditivi pentru carburanți încep să facă obiectul dispozițiilor Directivei 2008/118/CE în materie de control și circulație. Mai mult, este necesar să se acorde statelor membre și agenților economici suficient timp pentru a se adapta la noile cerințe înainte de aplicarea prezentului regulament.
(15)
Măsurile prevăzute de prezentul regulament sunt conforme cu avizul Comitetului pentru accize,
ADOPTĂ PREZENTUL REGULAMENT:
Articolul 1
Regulamentul (CE) nr. 684/2009 se modifică după cum urmează:
1.
Anexa I se modifică în conformitate cu anexa I la prezentul regulament.
2.
Anexa II se modifică în conformitate cu anexa II la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 decembrie 2012.

Labels: 2
10
8
3
12